b'\n_START_ARTICLE_\nStasys Vasauskas\n_START_PARAGRAPH_\nStasys Vasauskas (1907 m. gegu\xc5\xbe\xc4\x97s 4 d. Vild\xc5\xabnuose, Joni\xc5\xa1k\xc4\x97lio vals\xc4\x8dius \xe2\x80\x93 2001 m. lapkri\xc4\x8dio 9 d. Kaune) \xe2\x80\x93 Lietuvos in\xc5\xbeinierius mechanikas, vienas akademinio irklavimo pradinink\xc5\xb3 Lietuvoje.\n_START_SECTION_\nBiografija\n_START_PARAGRAPH_\n1927 m. atvyko \xc4\xaf Kaun\xc4\x85, baig\xc4\x97 realin\xc4\x99 gimnazij\xc4\x85. Buvo padav\xc4\x99s pra\xc5\xa1ym\xc4\x85 \xc4\xaf Kauno meno mokykl\xc4\x85, kur dirbo jo pie\xc5\xa1imo mokytojas Panev\xc4\x97\xc5\xbeyje Juozas Zikaras, ta\xc4\x8diau \xc4\xafstojo \xc4\xaf Lietuvos universitet\xc4\x85. 1930 m. d\xc4\x97l l\xc4\x97\xc5\xa1\xc5\xb3 stygiaus studijas teko nutraukti._NEWLINE_Dirbo Hidrometriniame biure, kuriam vadovavo prof. Steponas Kolupaila, laboratorijos ved\xc4\x97jas. Atliko rizikingus Nemuno ir Neries debito matavimus per pavasario potvynius, taip pat reguliarius matavimus i\xc5\xa1tisus metus. Atlik\xc4\x99s karo prievol\xc4\x99 karo mokykloje gavo karo in\xc5\xbeinerijos jaunesniojo leitenanto laipsn\xc4\xaf (v\xc4\x97liau leitenantas). 1935 m. v\xc4\x97l \xc4\xafstojo ir 1939 m. baig\xc4\x97 Vytauto Did\xc5\xbeiojo universitet\xc4\x85, \xc4\xafgijo in\xc5\xbeinieriaus mechaniko specialyb\xc4\x99._NEWLINE_1938 m. akademinio jaunimo sporto s\xc4\x85jungos vadovas, be to, pats aktyviai sportavo. Pirmoje tautin\xc4\x97je olimpiadoje 1938 m. akademinio irklavimo var\xc5\xbeybose i\xc5\xa1kovojo pirm\xc4\x85j\xc4\x85 viet\xc4\x85, apdovanotas aukso medaliu. Sureng\xc4\x97 \xc5\xa1iaur\xc4\x97s \xc5\xa1ali\xc5\xb3: Suomijos, Estijos, Latvijos ir Lietuvos (SELL) slidin\xc4\x97jimo olimpiad\xc4\x85, nema\xc5\xbeai vandens \xc5\xbeygi\xc5\xb3 baidar\xc4\x97mis po Lietuvos e\xc5\xbeerus, nepakartojam\xc4\x85 kelion\xc4\x99 keturviete akademine valtimi i\xc5\xa1 Kauno \xc4\xaf Ryg\xc4\x85._NEWLINE_Nuo 1940 m. Vytauto Did\xc5\xbeiojo universiteto d\xc4\x97stytojas, d\xc4\x97st\xc4\x97 brai\xc5\xbeyb\xc4\x85, automatizavim\xc4\x85, nuo 1942 m. Statybin\xc4\x97s mechanikos katedros d\xc4\x97stytojas, nuo 1944 m. Med\xc5\xbeiag\xc5\xb3 atsparumo laboratorijos ved\xc4\x97jas. 1952 m. apgyn\xc4\x97 daktaro disertacij\xc4\x85 \xe2\x80\x9ePlieno kietumas, kietumo ir stiprumo ry\xc5\xa1ys\xe2\x80\x9c. 1957 m. suteiktas docento vardas. 1962\xe2\x80\x931968 m. Kauno politechnikos instituto Med\xc5\xbeiag\xc5\xb3 atsparumo katedros ved\xc4\x97jas. Jam vadovaujant apgintos 3 daktaro disertacijos. Palaidotas Petra\xc5\xa1i\xc5\xabn\xc5\xb3 kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\nPaskelb\xc4\x97 per 90 mokslini\xc5\xb3 straipsni\xc5\xb3, padar\xc4\x97 4 i\xc5\xa1radimus. Jo sukurti original\xc5\xabs prietaisai ir metodika gerai \xc4\xafvertinti s\xc4\x85jungin\xc4\x97se konferencijose ir parodose, 1965, 1966, 1972 m. apdovanoti VL\xc5\xaaPP sidabro ir bronzos medaliais. 1969 m. apdovanotas Lietuvos SSR valstybine premija ._NEWLINE_1964\xe2\x80\x931967 m. Kauno politechnikos instituto mokslin\xc4\x97s tarybos sekretorius.'